## Metrovalencia ha desplaçat 1,2 milions d’usuaris en la primera setmana de recuperació del metro després del tancament per les inundacions

*** El metro ha mobilitzat 990.223 viatgers i el tramvia, 251.474, del dimarts 3 al dilluns 9 de desembre
* El dia de més trànsit ha sigut el dilluns 9 amb 227.545 passatgers; la línia 3, la més utilitzada, amb 274.069 usuaris, i Xàtiva l’estació amb més moviments, amb 99.571 viatges**

Metrovalencia ha facilitat la mobilitat d’1.241.697 usuaris en la primera setmana de la recuperació del servici parcial del metro, del 3 al 9 de desembre, després del tancament obligat de les circulacions per les destrosses ocasionades per les inundacions del passat 29 d’octubre.

D’eixos 1.241.697 desplaçaments, se n’han produït 990.223 en les sis línies de la xarxa de metro i 251.474 en les quatre línies del tramvia durant els set dies assenyalats.

Cal recordar que el dimarts 3 van recuperar la normalitat la línia 3 (Aeroport-Rafelbunyol), la línia 5 (Aeroport-Marítim) i la línia 9 (Riba-roja de Túria / Alboraia Peris Aragó), i es va oferir l’horari habitual dels dissabtes, avançant l’hora d’obertura i sense prevore el servici nocturn.

En eixa mateixa data, de manera parcial, es van posar en marxa el trajecte de la línia 1, que partix des de Bétera amb destinació a l’estació de Plaça d’Espanya, i la línia 7, que és l’única que arriba fins a San Isidro des de Marítim. Així mateix, la línia 2 unix inicialment Paterna i Plaça d’Espanya per les obres que es realitzen en el baixador de Font del Barranc, en el polígon industrial Fuente del Jarro, que no permetrà la circulació fins a Llíria, almenys fins abans de Nadal.

Per la seua banda, les línies tramviàries, L4, L6, L8 i L10, van reiniciar l’activitat el passat 9 de novembre, per la qual cosa esta setmana ja han complit un mes de circulacions amb horari d’un laborable no lectiu.

**Moviments per dies**

Per dates, el dilluns dia 9 va ser el dia en què més desplaçaments es van produir en la xarxa de metro i tramvia, amb 227.545 moviments; seguit pel dijous 5, amb 213.052; el dimecres 4, amb 208.488; el dissabte 7, amb 177.362; el dimarts 3, amb 168.884; el divendres 6, amb 139.363, i, finalment, el diumenge 8, amb 107.003 viatges.

**Desplaçaments per línies**

Per línies, les que tenen el seu recorregut complet lideren la classificació d’usuaris. D’esta manera, l’L3 (Aeroport-Rafelbunyol) va rebre 274.069 viatgers; l’L5 (Aeroport-Marítim), 220.603, i l’L9 (Riba-roja de Túria / Alboraia Peris Aragó), 156.834 passatgers.

Quant a les altres tres línies de metro en actiu, però amb recorregut parcial, l’L1 (Bétera-Plaça d’Espanya) va sumar 141.808 clients; l’L2 (Paterna-Plaça d’Espanya), 101.407, i l’L7 (San Isidro-Marítim), 95.502 viatgers, i es dona la circumstància que, per primera vegada, una línia de metro ha tingut menys passatgers que una de tramvia, comprensible per les retallades dels trajectes.

D’esta manera, l’L4 de tramvia (Mas del Rosari-Doctor Lluch), amb els seus 145.572 desplaçaments, ha superat els de l’L7 de metro citada. En la resta del tramvia, l’L6 (Tossal del Rei-Marítim) va realitzar 56.300 moviments; l’L10 (Alacant-Natzaret), 45.816, i l’L8 (Neptú-Marítim) 3.786 trànsits.

**Trànsit per estacions**

Quant a les estacions del metro, Xàtiva encapçala el rànquing amb 99.571 usuaris; seguida de Colón, amb 74.813; Plaça d’Espanya, amb 47.624; Àngel Guimerà, amb 47.248; Benimaclet, amb 42.117; Mislata, amb 35.275; Avinguda del Cid, amb 30.406; Amistat, amb 29.014; Nou d’Octubre, amb 28.945, i, en desé lloc, Túria, amb 28.175 viatgers.

La parada del tramvia amb més trànsit ha sigut La Carrasca, amb 16,267 passatgers; seguida de Pont de Fusta, amb 15.583; Alacant, amb 12.221; Vicente Zaragozá, amb 11.562; La Cadena, amb 8.881; Trinitat, amb 8.661; Vicent Andrés Estellés, amb 8.425; Beteró, amb 7.676; La Granja, amb 6.980, i, en desé lloc, Sagunt, amb 6.974 usuaris.

Fecha: 11/12/2024